Broj: 711-I-1867-M-134/21-02-19

Zagreb, 21. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15 i 98/19 u daljnjem tekstu: ZSSI), **na zahtjev dužnosnika Rikarda Staraja, zamjenika općinskog načelnika Općine Mošćenička Draga,** za davanjem mišljenja Povjerenstva**,** na 146. sjednici, održanoj dana 21. listopada 2021.g., daje sljedeće:

**MIŠLJENJE**

**Temeljem članka 13. stavka 2. ZSSI-a, ukoliko bi dužnosnik Rikardo Staraj dužnost općinskog načelnika obnašao** **profesionalno za vrijeme obnašanja navedene dužnosti isti ne može uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.**

Obrazloženje

Zahtjev za davanjem mišljenja Povjerenstva podnio je dužnosnik Rikardo Staraj, općinski načelnik Općine Mošćenička Draga. U Povjerenstvu zahtjev je zaprimljen pod poslovnim brojem 711-U-5109-M-134/21-01-4 dana 19. listopada 2021.g., povodom kojeg se vodi predmet broj: M-134/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika kojeg vodi Povjerenstvo isto je utvrdilo kako je dužnosnik Rikardo Staraj obnašao dužnost općinskog načelnika Općine Mošćenička Draga u mandatu 2017.-2021.g. te navedenu dužnost ponovno obnaša od 20. svibnja 2021.g. Stoga se dužnosnik Rikardo Staraj povodom obnašanja navedene dužnosti dužan pridržavati odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu navodi da je načelnik volonter u drugom mandatu koji je prijavljen u vlastitom poduzeću te ga stoga zanima može li se zaposliti u lokalnoj samoupravi na četiri sata dnevno, odnosno polovicu radnog vremena kako bi i dalje ostao zaposlen u vlastitom poduzeću. Dužnosnik također postavlja pitanje mora li se zaposliti na puno radno vrijeme u lokalnoj samoupravi, a prestati raditi u vlastitom poduzeću.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz članka 13. stavka 2. ZSSI-a.

Člankom 90. Zakona o lokalnoj i područnoj (regionalnoj) samoupravi propisano je da općinski načelnik, gradonačelnik, župan i njihovi zamjenici odlučuju hoće li dužnost na koju su izabrani obavljati profesionalno kao i da mogu promijeniti način obavljanja dužnosti u tijeku mandata, dostavom pisane obavijesti o promjeni načina obavljanja dužnosti nadležnom upravnom tijelu općine, grada, odnosno županije.

Nadalje, odredbom članka 90.a. istog Zakona propisano je da osobe iz članka 90. ovoga Zakona koje dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću kao i druga prava iz rada, a vrijeme obavljanja dužnosti uračunava im se u staž osiguranja, dok osobe iz članka 90. ovoga Zakona koje dužnost obavljaju volonterski, imaju pravo na naknadu za rad.

Uvidom u izvješće o imovinskom stanju koje je dužnosnik podnio povodom ponovnog imenovanja, odnosno reizbora na dužnost općinskog načelnika Općine Mošćenička Draga utvrđeno je kako dužnosnik navedenu dužnost obnaša volonterski.

Povjerenstvo ističe kako odredbe ZSSI-a ne priječe da dužnosnik uz volontersko obnašanje dužnosti za koje prima volontersku naknadu obavlja i druge poslove u smislu stalnog i redovitog zanimanja, međutim ukoliko dužnosnik promijeni način obnašanja dužnosti, isti bez suglasnosti Povjerenstva ne može uz naknadu ili radi ostvarivanja prihoda obavljati druge poslove u smislu redovitog i stalnog zanimanja.

Jedinu iznimku od navedenog predstavljaju poslovi određeni člankom 13. stavkom 3. ZSSI-a, pa stoga prethodno odobrenje Povjerenstva nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Slijedom navedenog, ukoliko bi dužnosnik promijenio način obnašanja dužnosti u profesionalno isti bez prethodnog odobrenja Povjerenstva ne može ostati zaposlen u vlastitom poduzeću i za navedeno primati naknadu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Rikardo Staraj, elektroničkom dostavom

2. Objava na internetskoj stranici Povjerenstva

3. Pismohrana